text: Sormani er finito i Vejle
  05 marts 2019 kl. 20.10
  Den italienske træner Adolfo Sormani stopper omgående i Vejle Boldklub. Det sker efter eget ønske, skriver klubben.
  Den italienske træner, der stod i spidsen for holdet, da det før denne sæson påny vendte tilbage til Superligaen, er allerede fortid i klubben.
  Klubben skriver, at Adolfo Sormani efter søndagens 0-2 nederlag mod FC København meddelte, at han ønskede at blive løst fra sin kontrakt
  Så sent som i sommer blev kontrakten ellers forlænget med den 53-årige italiener. Adolfo Sormani blev ansat i juni 2017.
  Alfonso Sormani forklarer sin beslutning med, at han vurderer, at holdet har brug for ny energi og inspiration for at sikre eksistensen i Superligaen. Her er holdet lige nu placeret på sidstepladsen.
  Vejle Boldklub skriver, at afløseren allerede er fundet. Navnet på den nye træner bliver offentliggjort onsdag i forbindelse med holdets træning klokken 13.30.
  Der er fortsat to kampe tilbage i grundspillet. Lørdag møder Vejle på hjemmebane Vendsyssel FF i et særdeles vigtigt bundopgør.
  